**FJERNVARMEN NÆRMER SIG – HVAD BETYDER DET FOR MIG, SOM ER MED? Vol. 1**

**INTRO**

* *Følgende informationer er et sammendrag af viden vedrørende fjernvarme delt af Kollekolleparkens beboere på Facebook mm.*
* *Informationerne er tænkt som et oplysningsgrundlag og anbefalinger.*
* *Skrivet er en version 1, hvorefter der vil kunne komme opdaterede versioner i takt med at vi får større indsigt.*
* *Bestyrelsen fralægger sig rådgivende og teknisk ansvar.*

**GÆNGSE SPØRGSMÅL OG SVAR**

**Hvad bør jeg gøre før arealgennemgang?**

Find den placering, du gerne vil have til din fjernvarmeinstallation. Typisk anvendes det tidligere skralderum til at indføre fjernvarmeledningen, men der kan være andre ønsker og indretninger, f.eks. ved kælder. Vær opmærksom på, at der som udgangspunkt opsættes et udvendigt aflæsningsskab ved indføringsstedet. Dette skulle være på størrelse med et gasskab.

Derudover skal du sikre dig, at alle varmeflader i din bolig (såsom radiatorer, håndklædevarmere, gulvvarme mm.) har termostater, hvilke bør være lufttermostater (kan reguleres 1-5).

**Hvad bør du gøre under arealgennemgang?**

Forklar din ønskede placering af gasskab og fjernvarme-unit og hør, hvilken løsning entreprenøren tilbyder og om der er tilvalgsmuligheder ift. både det udvendige og indvendige arbejde. Appeller gerne til entreprenørens velvilje, så du får din foretrukne løsning.

Spørg ind til hvilke forhold, der *ikke* er inkluderet i arbejderne, såsom fjernelse af genstande i terræn mv. Spørg også ind til, hvilke håndværksarbejder, der er inkluderet ifm. føring af rør før og efter fjernvarme-unitten, herunder f.eks. fjernelse og genetablering skabe, borde, ophugninger, hullukninger mv.

Overvej at bede om lidt betænkningstid før du underskriver/accepterer arealgennemgangen, særligt hvis ikke du synes, det er en tilfredsstillende løsning.

**Hvad skal jeg forvente, der kommer ind gennem væggen?**

Der vil komme to isolerede fjernvarmerør ind, der skal føres hen til det sted, hvor din fjernvarme-unit (fyret) skal stå. Fjernvarmerørene har en diameter på 8 cm hver (inkl. Isolering) helt frem til fjernvarme-unitten, og vil føre op til 90 grader varmt vand frem

**Vil fjernvarmerørene være synlige eller kan de føres ind under sokkel eller over loft?**

Fjernvarmerørene bør føres i opvarmede rum og vil derfor være synlige. Det er uhensigtsmæssigt at føre fjernvarmerør over loft af hensyn til varmetab samt under fundament pga. risiko for øvrige installationer og sætning af fundament. Begge dele frarådes også af en uafhængig fjernvarmeinstallatør. Indvendige og synlige fjernvarmerør kan dog inddækkes, hvilket koster 1500 dkk per løbende meter.

**Hvordan vil min installation formentlig komme til at se ud?**

Dette spørgsmål kender vi endnu ikke det eksakte svar på. Dog kan det siges, at det vil være en fjernvarme-unit, som kan placeres der, hvor dit nuværende fyr er, og som vil kunne passe ind i et standard køkkenskab, skulle dette ønskes. Alternative placeringer kan være ‘skraldeskabet’ og lign. En placering i et underskab er ikke mulig, da der skal være adgang til at forbinde rør under fjernvarmeunitten. Se også det tidligere anførte. Se info vedr. unit på Vestforbrændingens hjemmeside: [Har ikke fjernvarme | Vestforbrænding](https://vestfor.dk/privat/fjernvarme)

**Skal der være gulvafløb ved selve fjernvarme-unit?**

Nej, men det skal der være i rummet, hvor din fjernvarme-unit installeres – ligesom der skal være adgang til 230V i nærheden af fjernvarme-unitten.

**Er der nogle anbefalinger til min fjernvarme-unit?**

Det frarådes at vælge direkte fjernvarme, hvor fjernvarmevandet løber direkte ind i dine varmerør, da vores rørsystemer i de fleste tilfælde er uegnede til at håndtere det høje tryk i fjernvarmerørene. Det er således positivt, at Vestforbrændingen har valgt en løsning med indirekte fjernvarme med to vekslere i fjernevarme-unitten; én til indirekte varme og én til varmt brugsvand. Sørg også for, at den installerede fjernvarme-unit kan sikre tilstrækkeligt varmt vand i rørene, når temperaturen ryger under -12 grader udenfor.

**Hvad, hvis jeg ikke vælger abonnementsløsningen (Model A)?**

Så skal model B vælges, hvori du selv står for nedtagning af gasinstallationen, rørføring fra indføringsstedet til unit samt køb og installation af en fjernvarme-unit

**Hvad koster det at installere fjernvarme, hvis ikke man vælger abonnementsløsningen (Model A)?**

Prisen er afhængig af, hvilken løsning du vælger. Overslag for vvs-installationen har lydt på ca. 50-60.000 dkk., hvortil der skal lægges evt. håndværksarbejder jf. andre bemærkninger.

**Hvad med gravearbejdet og trafikforhold under arbejdet?**

Kommunen er ansvarlig for at informere os. Vi må forvente, at der kan komme nogle gener mht. adgangsforhold, parkering på egen grund og i båse

**Vil der blive gravet på din grund?**

Rørene vil blive skudt og gravet ned på din grund. Det er vigtigt, at du oplyser, hvad du ved om eventuel rørføring på din grund, f.eks. gasledning og fibernet. Hvis du har tegninger, der viser kabler, ledninger, rør, olietanke eller andet på grunden, så oplys det, men tag forbehold for nøjagtigheden af placeringen.

Vand- og elledninger kan være svære at oplyse om, da kommunens arkiv brændte tidligere. Entreprenøren må så passe på disse ledninger.

*Ovenstående er som beskrevet et sammendrag af viden vedr. fjernvarme. Skulle du have yderligere spørgsmål, opfordrer vi til at stille dem i grundejerforeningens Facebookgruppe samt tale med dine naboer.*

*Held og lykke med etableringsprojekterne og rigtig godt forår.*